България :: Двамата загинали в катастрофата край Русе са ученици (ОБНОВЕНА) :: Monitor.bg
От: ЖАНЕТА ЙОРДАНОВА (871)
В Сливо поле обявиха тридневен траур
Двамата загинали в тежката катастрофа край Русе снощи са ученици и са от Сливо поле. В града е обявен тридневен траур, съобщи за „Монитор“ кметът Валентин Атанасов.
В знак на съпричастност към скръбта на семействата и близките на загиналите Деница Д. и Батуан Ф. на сградата на Община Сливо поле е спуснат траурен флаг. Отменят се всички масови тържества и радостни ритуали на 29, 30 и 31 януари.
Както Агенция „Монитор“ съобщи, към 18,50 часа вчера в участък между Русе и Мартен стана тежко пътно-транспортно произшествие с двама загинали и трима тежко ранени.
Лекарите цяла нощ са се борили за живота на тежко ранените. Състоянието им е относително стабилно, но все още има опасност за живота им. Търсят се кръводарители.
Загиналите и пострадалите непълнолетни са ученици в Професионалната гимназия по икономика и управление „Елиас Канети“ в Русе. Това потвърдиха пред „Монитор“ и от ръководството на училището. Тежко пострадалите момичета са сестри – в 9-и и в 11-и клас.
„Всички сме в шок. Загиналато момче беше абитуриент. В училището вече има психолози. Правим всичко възможно да успокоим децата“, каза директорът на гимназията Анелия Георгиева.
Полицията изяснява причините за тежкия пътен инцидент. Той е станал при ясно време, суха пътна настилка и наличие на изкуствено осветление. Според първоначалната информация тежкотоварен камион с разградска регистрация, управляван от 37-годишен мъж, вероятно е навлязъл от дясна в лява лента и не пропуснал движещия се по нея лек автомобил „Алфа Ромео“ с русенска регистрация, управляван от 27-годишната жена. При сблъсъка колата с петимата пътници навлиза в насрещното еднопосочно платно, където се преобръща. Предстои да се изясни дали водачът на камиона се е опитвал да направи непозволен на това място обратен завой и дали лекият автомобил се е движел с прекалено висока скорост.